Γνωμοδότηση της Οικονομικής και Κοινωνικής Επιτροπής σχετικά με την «Πρόταση απόφασης του Ευρωπαϊκού Κοινοβουλίου και του Συμβουλίου για τα εργαστήρια αναφοράς που προορίζονται για τον έλεγχο των βακτηριολογικών και λοιμωδών μολύνσεων των διθύρων μαλακίων» () (97/C 355/12)

Στις 29 Iουλίου 1997, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα γεωργίας και αλιείας στο οποίο ανατέθηκε η προετοιμασία των σχετικών εργασιών υιοθέτησε τη γνωμοδότησή του στις 18 Σεπτεμβρίου 1997 (Εισηγητής: ο κ. Joseph Balle).

Κατά την 348η σύνοδο ολομέλειάς της (συνεδρίαση της 1ης και 2ας Οκτωβρίου 1997 η Οικονομική και Κοινωνική Επιτροπή, υιοθέτησε την ακόλουθη γνωμοδότηση με 89 ψήφους υπέρ, 2 κατά και 6 αποχές την ακόλουθη γνωμοδότηση.

1. Εισαγωγή

1.1. Προκειμένου να προστατεύσει τη δημόσια υγεία, η Επιτροπή προτείνει να οριστούν τα εθνικά εργαστήρια αναφοράς και ένα κοινοτικό εργαστήριο αναφοράς, με στόχο τη συντονισμένη προσέγγιση όσον αφορά τον έλεγχο και την ανάλυση των βακτηριολογικών και λοιμωδών μολύνσεων των διθύρων μαλακίων.

2. Κύρια σημεία του εγγράφου της Επιτροπής

2.1. Η οδηγία 91/492/ΕΟΚ του Συμβουλίου καθορίζει τους υγειονομικούς κανόνες που διέπουν την παραγωγή και τη διάθεση στην αγορά των ζώντων διθύρων μαλακίων. Ελλείψει άλλων κατάλληλων μεθόδων, με την οδηγία αυτή επιβάλλεται υγειονομικός έλεγχος βάσει της «μέτρησης των κοπρωδών βακτηριδίων». Η τεχνική αυτή αποδείχτηκε ανεπαρκής από επιστημονική και πρακτική άποψη, και προέκυψε η ανάγκη καθορισμού άλλου δείκτη υγειονομικού ελέγχου.

2.2. Κατά συνέπεια, μετά από επιδημία που έπληξε πολλές εκατοντάδες πρόσωπα στην Ευρώπη και λόγω της προόδου που έχει σημειωθεί στον τομέα της ανάλυσης και του ελέγχου, η Επιτροπή προτείνει:

- τον ορισμό, από κάθε κράτος μέλος, ενός ή περισσοτέρων εργαστηρίων αναφοράς, τα καθήκοντα των οποίων συνίστανται στο συντονισμό των δραστηριοτήτων των εθνικών εργαστηρίων βακτηριολογικής και επιδημιολογικής ανάλυσης των διθύρων μαλακίων στο κράτος μέλος, στην οργάνωση συγκριτικών δοκιμών μεταξύ εργαστηρίων, στην εξασφάλιση της διάδοσης των πληροφοριών που παρέχει το κοινοτικό εργαστήριο αναφοράς και ευρύτερα της συνεργασίας με το εν λόγω εργαστήριο 7

- τον ορισμό ευρωπαϊκού εργαστηρίου αναφοράς, το οποίο θα παρέχει πληροφορίες για τις μεθόδους ανάλυσης και τις συγκριτικές δοκιμές των εθνικών εργαστηρίων, θα συντονίζει την εφαρμογή από τα εθνικά εργαστήρια αναφοράς των μεθόδων ανάλυσης, θα συντονίζει την έρευνα νέων μεθόδων ανάλυσης και, γενικότερα, θα συνεργάζεται με τα εθνικά εργαστήρια και θα επικουρεί την Επιτροπή.

2.3. Στην πρόταση απόφασης, το Εργαστήριο του Κέντρου Περιβάλλοντος, Αλιείας και Υδατοκαλλιέργειας στο Weymouth ορίζεται ως το κοινοτικό εργαστήριο αναφοράς με περιγραφή του τρόπου λειτουργίας του (προσωπικό, εξοπλισμοί, υποδομή, οικονομική ενίσχυση της Κοινότητας).

3. Συμπεράσματα

3.1. Επειδή η πρόταση της Επιτροπής έχει ως στόχους:

- την προστασία την δημόσιας υγείας, δηλαδή, την αποφυγή τυχόν δυσχερειών για το θέμα αυτό στον τομέα των ζώντων διθύρων μαλακίων, και την ανάπτυξη μεθόδων ανάλυσης και ελέγχου στον ίδιο τομέα,

- και την θέσπιση ενιαίου καθεστώτος στην Ευρωπαϊκή Ένωση, τόσο από πλευράς μεθόδων ανάλυσης όσο και από πλευράς ελέγχου, δηλαδή, να εξασφαλίσει τη λειτουργία μέσω δικτύου των εθνικών εργαστηρίων αναφοράς και του ευρωπαϊκού εργαστηρίου,

η ΟΚΕ εγκρίνει την πρόταση απόφασης για «τα εργαστήρια αναφοράς που προορίζονται για τον έλεγχο των βακτηριολογικών και λοιμωδών μολύνσεων των διθύρων μαλακίων».

Βρυξέλλες, 1η Οκτωβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() ΕΕ C 267 της 3. 9. 1997, σ. 15.